Qirg‘iziston TIV Turkiyaning litseylarni yopish haqidagi ultimatumiga javob berdi

Rasmiy Bishkek Turkiya tashqi ishlar vaziri Mavlud Chovusho‘g‘lining Qirg‘izistondagi turkcha litseylarni yopish haqidagi talabini o‘rinsiz deb hisoblaydi. Bu haqda Qirg‘iziston TIV bayonot berdi, deb yozmoqda KNews.

“Turkiya rasmiylarining xavotirlarini tushunamiz. Ammo Qirg‘iziston birinchi galda mustaqil, suveren davlatligini, u o‘zi uchun nima yaxshi, nima yomonligini hal qila olishini eslatib o‘tmoqchi edik. Boshqa davlat tashqi ishlar vaziri bizga ultimatum va shantaj tilida ko‘rsatma berishini noto‘g‘ri deb hisoblaymiz”, — deyiladi bayonot matnida.
Eslatib o‘tamiz, Turkiya tashqi ishlar vaziri ko‘plab davlatlarda, jumladan, Qirg‘izistonda ham ochilgan turkcha litseylarda muxolif siyosatchi va diniy rahnamo Fathulloh Gulenning tarafdorlari faoliyat yuritishini ro‘kach qilib, rasmiy Bishkekni bunday o‘quv muassasalarini darhol yopishga chaqirgan edi.
Fathulloh Gulen harbiy to‘ntarish harakatini amalga oshirishda gumon qilinmoqda.